**Hodnotenie žiakov v čase mimoriadnej situácie spôsobenej prerušením vyučovania v školách v školskom roku 2019/2020.**

Smernica na hodnotenie žiakov v čase mimoriadnej situácie spôsobenej prerušením vyučovania v školách v školskom roku 2019/2020 je spracovaná podľa usmernenia Ministerstva školstva, vedy, výskumu a športu Slovenskej republiky na hodnotenie žiakov strednej školy, odborného učilištia a praktickej školy v čase mimoriadnej situácie, spôsobenej prerušením vyučovania v školách v školskom roku 2019/2020 zo dňa 20.4.2020.

**Základné princípy hodnotenia žiakov v čase prerušeného vyučovania:**

● zabezpečiť objektívnosť pri hodnotení každého žiaka rešpektovaním individuálnych podmienok na domácu prípravu a dištančné vzdelávanie,

● sústrediť pozornosť na poskytovanie slovnej spätnej väzby,

● akceptovať jedinečnosť podmienok žiakov na vzdelávanie.

**Zásady hodnotenia**

1.V čase mimoriadnej situácie hodnotenie a klasifikácia nemôžu byť zhoršené na základe nesplnenia požiadaviek na domácu prípravu a dištančného vzdelávania z objektívnych príčin. Za objektívne príčiny považujeme nevyhovujúce technické podmienky zabraňujúce samoštúdium žiaka prostredníctvom elektronickej komunikácie s učiteľom alebo zdravotné problémy žiaka. Povinnosťou zákonného zástupcu neplnoletého žiaka a povinnosťou plnoletého žiaka je bezodkladne oznámiť túto skutočnosť triednemu učiteľovi. Povinnosťou triedneho učiteľa je informovať vyučujúcich daného žiaka o tejto skutočnosti.

2. Ak žiak neplní úlohy dištančného vzdelávania a domácej prípravy, povinnosťou vyučujúceho je o tejto skutočnosti informovať triedneho učiteľa, ktorý následne kontaktuje zákonného zástupcu žiaka, resp. plnoletého žiaka, s ktorým prekonzultuje dôvody neplnenia si povinností. Ak aj napriek tomu si žiak naďalej neplní úlohy dištančného vzdelávania a domácej prípravy, triedny učiteľ oznámi túto skutočnosť vedeniu školy. Vedenie školy písomne vyzve zákonného zástupcu, resp. plnoletého žiaka na oznámenie dôvodu neplnenia povinností a upozorní na možné dôsledky.

3. Priebežné hodnotenie má mať charakter konštruktívnej spätnej väzby poskytovanej žiakom počas učenia sa. Má mať motivačný charakter, pomenovať žiakom chyby, ktoré robia, a navrhnúť postup pri ich odstraňovaní. Priebežné hodnotenie má mať značne individualizovaný charakter, zohľadňovať vekové a individuálne osobitosti žiaka a prihliadať na jeho momentálnu psychickú i fyzickú disponovanosť.

Pri priebežnom aj záverečnom hodnotení sa akceptujú osobitosti, možnosti a individuálne podmienky na domácu prípravu počas prerušeného vyučovania v školách.

4. Všetky vyučovacie predmety budú v záverečnom hodnotení klasifikované tak ako doteraz.   
V predmetoch Etická výchova,  Telesná a športová výchova sa na vysvedčení a katalógovom liste uvedie absolvoval/neabsolvoval.

5. Pri priebežnom aj záverečnom hodnotení sa zohľadní aj sebahodnotenie žiaka.

6.Témy z učebných plánov, ktoré nie je možné odučiť dištančnou formou, sa odučia začiatkom nového školského roka a budú nahradené témami z vyššieho ročníka   
po prekonzultovaní v predmetových komisiách. Po ukončení mimoriadnej situácie škola následne v prípade potreby vypracuje stručnú správu o priebehu výučby a hodnotenia   
na základe zápisníc z predmetových komisií a priloží ju ako prílohu ku školskému vzdelávaciemu programu.

**Získavanie podkladov na hodnotenie**

1.Komunikácia medzi vyučujúcim a žiakom sa realizuje elektronicky prostredníctvom portálu Edupage, mailovou komunikáciou, prostredníctvom sociálnych sietí, aplikácií na online komunikáciu. Vyučujúci zadáva žiakom úlohy z jednotlivých vyučovacích predmetov podľa platného rozvrhu hodín. Vyučujúci zohľadní primeranú náročnosť, rozsah a formu   
pri zadávaní úloh. Určí termín ich splnenia, resp. kontroly.

2. Predseda predmetovej komisie zjednotí postup priebehu výučby a hodnotenie žiaka, presun učiva medzi ročníkmi s členmi PK.

3. Do hodnotenia 2. polroka sa odporúča prihliadať:

• predovšetkým na známky z 1.polroka a na známky získané pred mimoriadnou situáciou,

• na známky získané počas prerušeného vyučovania,

• na sebahodnotenie žiaka.

Podklady na hodnotenie výchovno-vzdelávacích výsledkov žiakov počas prerušeného vyučovania získava učiteľ najmä z portfólií žiackych prác a rozhovormi so žiakmi. Podkladmi môžu byť projekty, riešenia komplexných úloh, online testy, online skúšanie, písomné skúšky, tematické práce, samostatné praktické práce a plnenie dištančných úloh, spracovaných žiakmi počas domácej prípravy s prihliadnutím na individuálne podmienky každého žiaka. Kritériá hodnotenia danej úlohy oznámi vyučujúci vopred pri jej zadávaní.

3. Povinnosť realizovať predpísané písomné práce vyplývajúce z výkonového štandardu štátneho vzdelávacieho programu sa v čase mimoriadnej situácie ruší.

4. Po obnovení vyučovania sa odporúča v školách písomné a ústne skúšanie nerealizovať najmenej dva týždne od nástupu žiakov do školy, v prípade žiakov posledných ročníkov štúdia najmenej jeden týždeň.

**Pedagogická rada**

1. Hodnotiaca pedagogická rada sa v priebehu prerušeného vyučovania v školách nekoná.

2. Ak termín klasifikačnej pedagogickej rady pripadne na obdobie prerušeného vyučovania   
v školách, náhradný termín klasifikačnej pedagogickej rady bude najneskôr do dvoch týždňov od obnovenia vyučovania v školách. V prípade, že sa vyučovanie v školách neobnoví   
do 15.6., riaditeľ zabezpečí konanie pedagogickej rady elektronicky (napr. per rollam) tak, aby žiaci mohli dostať vysvedčenie v riadnom termíne.

**Postup do vyššieho ročníka**

1. V čase mimoriadnej situácie nemôže byť žiak zo žiadneho predmetu hodnotený stupňom prospechu nedostatočný alebo dosiahol neuspokojivé výsledky, t.j. nemôže opakovať ročník okrem prípadov, uvedených v bode 2 a 3.
2. V čase mimoriadnej situácie je vo výnimočných prípadoch možné určiť   
   pred postupom do vyššieho ročníka preskúšanie u tých žiakov, ktorí zo subjektívnych príčin neplnili požiadavky vyučovania na diaľku, a dosiahli neuspokojivé výsledky   
   za obdobie pred prerušením vyučovania. Preskúšanie je možné najskôr dva mesiace   
   po obnovení vyučovania v školách alebo do 31.8.2020. O preskúšaní žiaka rozhoduje pedagogická rada.
3. V čase mimoriadnej situácie žiaci, ktorí v 1. polroku dostali známku nedostatočnú   
   z dvoch a viac predmetov alebo boli neklasifikovaní, môžu absolvovať komisionálne skúšky najneskôr do 31.8.2020.

V Dobšinej, 28.4.2020 Mgr. Ondrej Dovalovský

riaditeľka školy